PRIEVIDZA. Vyššiu sumu investuje Prievidza do oblasti školstva i na splácanie úverov. Vyplýva to z prvej zmeny rozpočtu, ktorú schválili mestskí poslanci.
"Úprava súvisí s prerozdelením prebytku, ktorý vychádza zo záverečného účtu mesta. Zvýšil sa tiež príjem z dane z príjmu fyzických osôb, čiže podielové dane, kde v tomto roku plánujeme zvýšenie zhruba o 827-tisíc eur," uviedol vedúci ekonomického oddelenia Mestského úradu v Prievidzi Marián Bielický.
Pokračoval, že sa znižujú kapitálové príjmy z predaja pozemkov a budov zhruba o 695-tisíc eur, školstvo je dofinancovávané v oblasti investícií zhruba o 451-tisíc eur.
"Prebytok použijeme tiež na splácanie istín úverov vo výške asi 1,3 milióna eur," dodal.
Po prvej úprave rozpočtu sa celkové príjmy mesta navýšili na strane príjmov i výdavkov o sumu 3 999 098 eur, rozpočet mesta zostáva vyrovnaný, a to vo výške 31 190 014 eur.